AfriForum, Zoeloe-koning vat hande | Maroela Media
Kallie Kriel, uitvoerende hoof van AfriForum, het gesê dié besluit is geneem tydens die vergadering wat saam met Zwelithini, regter Jerome Ngwenya (voorsitter van die Ingonyama Trust), AfriForum en die Solidariteit Beweging by die Enyokeni- koninklike woning naby Nongoma in KwaZulu-Natal plaasgevind het.
"Die verhouding tussen Afrikaners en Zoeloes is in die geskiedenis gekenmerk deur verskeie voorbeelde van positiewe samewerking, maar ook deur konflik," het Kriel gesê.
"AfriForum is van voorneme om te verseker dat hierdie positiewe samewerking tussen die Afrikaners, wat lede van AfriForum en die Solidariteit Beweging is, en die Zoeloes herleef en uitgebou word op 'n grondslag van wedersydse erkenning en respek."
Kriel het gesê verskeie raakpunte tussen die Zoeloe-koning en AfriForum is tydens die vergadering geïdentifiseer. Dit sluit in 'n behoefte om 'n gesonde verhouding, gegrond op wedersydse erkenning en respek tussen die onderskeie kulturele gemeenskappe in die land, te vestig; 'n gedeelde kommer oor planne om eiendom sonder vergoeding te onteien; en 'n behoefte tot samewerking om op plaaslike vlak ekonomiese ontwikkeling te laat plaasvind, tot voordeel van almal in die gemeenskap.
"AfriForum en die Zoeloe-koning het ooreengekom om 'n gesamentlike taakspan aan te stel om hierdie samewerking verder te voer," het Kriel bygevoeg.